ROZSUDOK SÚDU PRE VEREJNÚ SLUŽBU (samosudca)

zo 14. decembra 2010

Vec F-1/10

Luigi Marcuccio

proti

Európskej komisii

„Verejná služba – Úradníci – Sociálne zabezpečenie – Zdravotné poistenie – Žiadosti o náhradu liečebných výdavkov – Absencia aktu spôsobujúceho ujmu – Neprípustnosť – Nedostatok odôvodnenia“

Predmet: Žaloba podaná podľa článku 270 ZFEÚ uplatniteľného na Zmluvu o ESAE podľa jej článku 106a, ktorou M. Marcuccio navrhuje najmä, po prvé, zrušiť rozhodnutia Komisie, ktorými boli zamietnuté jednak jeho dve žiadosti z 25. decembra 2008 o náhradu rôznych liečebných výdavkov v normálnej sadzbe a jednak jeho žiadosť z 27. decembra 2008 o doplňujúcu náhradu, t. j. do výšky 100 %, tých istých liečebných výdavkov, po druhé, zrušiť rozhodnutie Komisie z 21. septembra 2009 o zamietnutí jeho sťažností, ktoré podal proti uvedeným rozhodnutiam, po tretie, zaviazať Komisiu, aby mu zaplatila náhradu vo výške 100 % zdravotných výdavkov, teda sumu vo výške 2 519,18 eura, alebo akúkoľvek nižšiu sumu, ktorú Všeobecný súd uzná za správnu a spravodlivú v tejto veci, zvýšenú o úroky vo výške 10 % ročne spolu s ročnou kapitalizáciou, po štvrté, zaviazať Komisiu, aby mu zaplatila rozdiel medzi uhradenou sumou za zdravotné výdavky, ktoré mu vznikli medzi 1. decembrom 2000 a 30. novembrom 2008, a sumou, ktorá mu bola doteraz nahradená spoločným systémom zdravotného poistenia, alebo inú sumu, ktorú Všeobecný súd uzná za správnu a spravodlivú v tejto veci, zvýšenú o úroky vo výške 10 % ročne spolu s ročnou kapitalizáciou

Rozhodnutie: Implicitné rozhodnutia, ktorými Komisia zamietla žiadosti žalobcu z 25. decembra 2008 smerujúce k náhrade niektorých liečebných nákladov v normálnej sadzbe, sa zrušujú. V zostávajúcej časti sa žaloba zamieta. Každý z účastníkov konania znáša svoje vlastné trovy konania.

Abstrakt

1. Úradníci – Žaloba – Akt spôsobujúci ujmu – Pojem – Poznámka administratívy informujúca dotknutú osobu a jej úmysle posúdiť jej žiadosť – Vylúčenie

(Služobný poriadok úradníkov, články 73, 90 a 91)

2. Konanie – Námietka prekážky začatého konania

3. Úradníci – Rozhodnutie spôsobujúce ujmu – Povinnosť odôvodnenia

(Služobný poriadok úradníkov, článok 25 druhý odsek)

1. Akt spôsobujúci ujmu je akt, ktorý vyvoláva záväzné právne účinky, ktoré sa môžu priamo a bezprostredne dotýkať záujmov úradníka tým, že podstatne menia jeho právne postavenie, pričom taký akt musí byť vydaný príslušným orgánom a obsahovať konečné zaujatie stanoviska administratívy. Odpoveď, ktorou administratíva oznamuje dotknutej osobe, že jej žiadosť sa posudzuje, nie je aktom spôsobujúcim ujmu. Informácie úradom pre plnenie nárokov spoločného systému zdravotného poistenia o žiadosti o náhradu liečebných výdavkov, z ktorých vyplýva, že rozhodnutie bude prijaté neskôr, nenapĺňajú teda definíciu aktu spôsobujúci ujmu.

(pozri body 46 a 47)

Odkaz:

Súd prvého stupňa: 1. októbra 1991, Coussios/Komisia, T-38/91, Zb. s. II-763, bod 31; 16. marca 1993, Blackman/Parlament, T-33/89 a T-74/89, Zb. s. II-249, body 27, 29 a 30; 30. júna 1993, Devillez a i./Parlament, T-46/90, Zb. s. II-699, body 13 a 14; 17. marca 1998, Carraro/Komisia, T-183/95, Zb. VS s. I-A-123 a II-329, body 19 až 22; 21. júla 1998, Mellett/Súdny dvor, T-66/96 a T-221/97, Zb. VS s. I-A-449 a II-1305, bod 83

Súd pre verejnú službu: 28. júna 2006, Grünheid/Komisia, F-101/05, Zb. VS s. I-A-1-55 a II-A-1-199, bod 33 a tam citovaná judikatúra; 29. novembra 2007, Pimlott/Europol, F-52/06, Zb. VS s. I-A-1-395 a II-A-1-2197, bod 50; 10. marca 2009, Giaprakis/Výbor regiónov, F-106/07, Zb. VS s. I-A-1-53 a II-A-1-231, bod 43

2. Na žalobu, ktorú podal ten istý žalobca ako skoršie podanú žalobu, ktorá smeruje proti zamietnutiu tej istej inštitúcie uznať jeho ochorenie za vážnu chorobu, a ktorá je založená na rovnakých žalobných dôvodoch, sa vzťahuje námietka prekážky začatého konania a preto sa musí odmietnuť ako neprípustná.

(pozri body 53 a 54)

Odkaz:

Súdny dvor: 17. mája 1973, Perinciolo/Rada, 58/72 a 75/72, Zb. s. 511, body 3 až 5; 19. septembra 1985, Hoogovens Groep/Komisia, 172/83 a 226/83, Zb. s. 2831, bod 9

Súd prvého stupňa: 14. júna 2007, Landtag Schleswig-Holstein/Komisia, T-68/07, neuverejnený v Zbierke, bod 16

Súd pre verejnú službu: 25. januára 2008, Duyster/Komisia, F-80/06, Zb. VS s. I-A-1-7 a II-A-1-15, bod 52

3. Iba v prípade, ak napadnuté rozhodnutia obsahuje aspoň východisko odôvodnenia pred podaním žaloby, je administratíva oprávnená v priebehu konania poskytnúť dodatočné informácie a splniť svoju povinnosť odôvodnenia. V prípade implicitného rozhodnutia o zamietnutí žiadosti o náhradu liečebných výdavkov spojených s chorobou z povolania, ktoré vôbec nemá odôvodnenie, je taká možnosť neprípustná.

(pozri bod 65)

Odkaz:

Súd prvého stupňa: 20. septembra 1990, Hanning/Parlament, T-37/89, Zb. s. II-463, body 41 a 44